Die operasionele bedrywighede van polisielede in die Oos-Kaap word ernstig gestriem omdat minstens die helfte van hulle nog nie hul vuurwapenvaardigheidstoetse afgelê het nie.

Die LUR vir veiligheid in die provinsie, Weziwe Tikana, het in antwoord op ŉ vraag in die wetgewer gesê tot dusver het net 5 531 uit 13 688 polisielede, oftewel sowat 40%, hul jaarlikse vaardigheidstoetse afgelê.

In die 2018-’19-boekjaar het net 54% van polisielede dié toets afgelê.

“Dit beteken polisielede wat nie die toets afgelê het nie, is nie wetlik bevoeg om ŉ vuurwapen te dra nie,” het Bobby Stevenson, ŉ DA-lid van die Oos-Kaapse provinsiale wetgewer, gesê.

“Dit plaas hardwerkende en toegewyde polisielede in ŉ baie moeilike posisie. Moet hulle ŉ vuurwapen teenstrydig met wetlike voorskrifte dra, of weerloos wees in die misdaadoorlogsone in dié provinsie?”

Stevenson sê Tikana het boonop ŉ misleidende antwoord verskaf in antwoord op ŉ vraag oor of daar genoeg ammunisie in die provinsie is. Tikana het gesê daar is genoeg ammunisie vir daaglikse gebruik, maar het versuim om te noem dat daar ŉ gebrek aan ammunisie vir opleidingsdoeleindes is.

Hy sê brig. Vishnu Naidoo, nasionale polisiewoordvoerder, word egter aangehaal dat hy sê daar is wél ŉ tekort aan ammunisie. Die probleem lê glo by die verskaffer, Denel.

“Die LUR moet verduidelik hoekom sy misleidende antwoorde verskaf het. Dit is nie die eerste keer dat dit gebeur nie. Verlede jaar is verkeerde inligting oor verkragtingstoetsstelle verskaf.”

Stevenson het gesê Suid-Afrika het ŉ doeltreffende polisiediens nodig wat nie gepootjie word deur verkrygingsprobleme nie. “Ons benodig ŉ moderne polisiediens met stewels op die grond, kameras op pale en hommeltuie in die lug. Dié drie goed is onontbeerlik vir misdaadvoorkoming.”

Hy sê die polisie móét bevoeg wees om hul wapens te gebruik wanneer dit van hulle vereis word.

Die minister van polisie, Bheki Cele, het intussen sy eie spertyd vir die verskaffing van verkragtingstoetsstelle aan álle polisiekantore landwyd nie nagekom nie. Die sperdatum was Maandag.

Andrew Whitfield, DA-woordvoerder oor polisie, het sy teleurstelling oor die situasie te kenne gegee en sê verskeie polisiestasies in die Wes-Kaap, Gauteng en Noord-Kaap sit steeds sonder enige van dié stelle, terwyl nagenoeg 114 verkragtingsake elke dag landwyd aangemeld word.

Pres. Cyril Ramaphosa het vantevore ook gesê hy gaan die verskaffing van die verkragtingstoetsstelle sélf dophou.